Tööl natuke kiire praegu, aga meile lugedes vihastasin. Ma ei ole Keskerakonna vastane, kõik erakonnad teevad võrdselt lollusi ja häid asju ning, Keskerakond nagu iga teine, aga täna küll vihane. Eellugu on see, et Tallinna sotsid saatsid pressiteate, et linnavalitsus plaanib Stroomi metsa magistraalteed. Selle peale tuli vihane linnavalitsuse vastus, mille ma siin ära toon, sest see on hea näide  kantseliitlik-demagoogilisest kõnepruugist, mis elegantselt teeb maatasa nende kritiseerijad ja siis keerulise juriidilise tekstiga, mis enamikele lugejatele jääb arusaamatuks, ütleb ära asja sisu, mis on ikka see, et plaanime jah teed, aga pole veel otsustanud, kas ehitame ka.      Kui vaadata seda teemaplaneeringut, siis läbi Stroomi metsa on tõmmatud suur kriips põhimagistraalina, ohtlike veoste marsruudi ja raskete veoste marsruudina. Minu arust on see planeerimine, mis siis, et kõik planeeringud ei pruugi teostuda ning enne ehitamahakkamist teeme veel uuringuid.    Kui sotsiaaldemokraatide soov on Stroomi metsa metsaks jätta, siis hakata vastuses  neile rääkima sellest, et me metsa planeeritavat teed võib-olla ei ehita, on aiaaugust rääkimine ehk demagoogia. Hoopis teine jutt on, kas seda teed on vaja. Järsku on, mina ei tea, aga sellist demagoogiat postkasti saada on tujurikkuv kogemus.    Kui mina lähen Savisaare akna taha ning viibutan selle suunas kivi ja mõõdan välja, kuidas seda kivi aknasse lennutada, siis on õigus Savisaarel tulla ja mind sõimata. Ja minust oleks demagoogiline öelda, et ega kõik plaanid ei pruugi teostuda ja ma üldse  siin nii 30-50 aasta perspektiivis mõõdan kiviloopimise trassi.    Teemaplaneeringu kaart muide on aadressil: http://www.tallinn.ee/est/g3566s31021, igasugused muud dokumendid selle asja kohta http://www.tallinn.ee/est/g3566s26340